Ensundia

La **ensundia** u lo **saín** u **saíno** ye la graixa d'un animal. Tien una color blanquenca, una textura grasa. Tien una consistencia que fa que lo haigan de tallar pa maniar-lo. Se gosaba conservar salando-la.
 
En gastronomía ye un producto muito emplegau por aportar una cierta valura calorica los platos, en especial lo saín de tocín. Lo saín que se sozmete a fusión se converte en lo redetiu u lardo, quedando como repuis solidos y fritos dimpués de lo redetimiento los chichons u chichorras.

D'entre las diferents variedaz las mes importants son lo sebo (sobre tot d'animals remugadors), la ensundia de tocins y la ensundia d'aus como las gallinas.

## Nutrición
En la nutrición humana estas graixas han estato relacionadas con los problemas cardiovasculars de las sociedaz occidentals, pero no totas se pueden considerar igual de perchudiciosas, ya que varían en composición y saturación. Por un regular gosan estar d'un aspecto mes solido que los olios por lo suyo grau de saturación mes gran.

En la nutrición animal són utilizadas normalment en mezclas tecnolochicas preformuladas.

## Etimolochía y semantica
Las denominacions cambean dependendo de los lugars y los animals domesticos que se gosa criar. En las denominacions y usos tradicionals de las diferents clases de graixas animals en diferents países influye lo feito que en lo chudaísmo y en lo Islam ye vedau de minchar graixa de tocín y miran como alternativa la graixa d'atros animals domesticos como los remugadors u las aus.

En los textos medievals aragoneses ye mes común la denominación de *saín*, parola que actualment se documenta sobre tot en aragonés occidental, estando mes distribuito cheosinonimo *ensundia* en la mes gran part de las parlas altoaragonesas, sobre tot en aragonés oriental y centro-oriental. De la mesma traza en lo castellano d'Aragón con substrato aragonés la parola *ensundia* se distribuye sobre tot en lo centro y este de lo territorio.

### Saín
La parola **saín** u **saíno** ye corradical de lo catalán *sagí*, y se relaciona con lo latín *SAGINA* ("gordura"). Se troba en textos medievals aragoneses, por eixemplo en lo provinients de los peaches, como lo rechistrau en las *[[Corz d'Alcanyiz (1436)|Actas de lo proceso de Corz d'Alcanyiz de 1436]]*:
*En lo *Capbreu del peage que se culle en la ciudat de Guesca* leyemos *carga de *'sayno de puerco**, cuatro sueldos''.
*En lo ''Capbreu del peage  que se culle en la ciudat de Teruel'', ''rova de **sayno de puerco**, dos dines''.
*En lo ''Capbreu del medio peatge, clamado de Albarracin. El cual se culle en la ciudat de Teruel, en la ciudat de Albarracin e sus terminos, e no en otra part ni de otras cosas'' se leye ''Item, rova de **sayn de puerco**, un dinero. / Item rova de [[manteca|mantega]], un dinero y [[mialla]].''.
*En lo ''Capbreo del peage que se culle en la ciudat de Çaragoça, e no de otra part ni de otras cosas, sino las infrascriptas'' se leye ''De rova de **sayno de puerco**, se paga tres dines''.
*En lo ''Capbreu del peage que se culle en la ciudat de Barbastro e sus terminos de las cosas infrascriptas, e no de otras'' leyemos ''Item, por cada rova de **sayno de puerco*', tres dineros*.

La variant *saín* se conserva en la Val d'Esca, la variant *saíno* en ansotano, cheso y aragonés de la Val d'Aragüés. Referent a lo suyo significau en ansotano cualques diccionarios consideran que lo *saino* ye la graixa sin fundir de lo tocín. Manimenos en lo vocabulario ansotano reculliu por María Pilar Benítez no s'especifica que siga un termin restrinchiu a esta especie, y se refiere a cualsiquier animal.

### Ensundia
La parola *ensundia* provién de lo latín *AXUNGIA* con una evolución fonetica anomala en aragonés y presenta chicotas variacions semanticas en las parlas altoaragonesas y en lo castellano con substrato aragonés. En aragonés baixo-ribagorzano significa "graixa de lo tocín" y "graixa de la gallina". En aragonés benasqués tien lo significau de "graixa en cheneral y sobre tot la de las aus". Manimenos en lo benasqués de Bisagorri lo filólogo Gunther Haensch replega *ensunya* con lo significau de "redetiu". En aragonés chistabín se replega los significaus de "graixa de la gallina" y "graixa salada de lo tocín", que "se picaba y se feba servir pa fer sopas", (se refiere a las sopas de sebo de los pastors que Eugenio Monesma compara a las actuals sopas instantanias y que teneban sebo d'ovella y craba y ensundia de tocín). En aragonés belsetán se replega lo significau de "graixa rancia de lo tocín" En l'aragonés d'a valle de Tella *ensundia* ye la graixa d'arredol de la tripa.

En lo castellano con substrato aragonés d'Os Monegros se replega diferents significaus, cuasi siempre coincidents con los anteriors: "graixa arredol de las vísceras", "graixa de lo tocín", "substancia grasa", "graixa salada de tocín" u "graixa interior de los animals".

## Referencias

## Veyer tamién
* Sebo
* Blanco
* Redetiu
* Graixa
* Aceite
* Lipido